Velika nagrada SAD-a 2015.
Velika nagrada SAD-a 2015. (službeno poznata kao "2015 FORMULA 1 UNITED STATES GRAND PRIX") je automobilska trka Formule 1 koja se održava 25. oktobara 2015. na stazi Circuit of the Americas u Ostinu, u Teksasu. Ovo je šesnaesta trka u sezoni 2015., i ujedno i 37. trka za Veliku nagradu Sjedinjenih Američkih Država. Kvalifikacije u Ostinu su trebale da budu održane u subotu, ali su poslije više odlaganja zbog loših vremenskih uslova pomjerene za nedjelju, pet sati prije same trke. Iako se tada oluja u Teksasu donekle stišala, vožena su samo dva kruga kvalifikacija, dok je treći otkazan jer se kiša pojačala. Pošto je Nico Rosberg bio najbrži na kraju drugog dijela, njemu je pripala pol pozicija, 19. put ukupno u karijeri. Vozač Mercedesa Lewis Hamilton je došao do desete pobjede ove sezone, 43. u karijeri, ispred timskog kolege Nica Rosberga i Sebastiana Vettela u Ferrariju. Lewis Hamilton je titulu odbranio tri trke prije kraja sezone i postao je prvi Britanac kojem je to pošlo za rukom. Takođe, pridružio se odabranom društvu vozača koji su osvojili tri titule tokom svojih karijera – Ayrtonu Senni, Jackiju Stewartu, Jacku Brabhamu, Nikiju Laudi i Nelsonu Piqueu.